Document ID: 32007D0116

ROZHODNUTIE KOMISIE
z 15. februára 2007
o rezervovaní národného číselného rozsahu začínajúceho sa 116 pre harmonizované čísla pre harmonizované služby sociálneho významu
[oznámené pod číslom K(2007) 249]
(Text s významom pre EHP)
(2007/116/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (ďalej len „rámcová smernica“) (1), a najmä na jej článok 10 ods. 4,
keďže:
(1)
Je žiaduce, aby občania členských štátov vrátane občanov na cestách a užívateľov so zdravotným postihnutím mali prístup k určitým službám, ktoré majú sociálny význam, prostredníctvom toho istého všeobecne známeho čísla vo všetkých členských štátoch. V súčasnosti existuje v členských štátoch niekoľko nesúrodých schém číslovania a volania a neexistuje nijaká spoločná schéma číslovania, ktorá by vyhradzovala pre takéto služby v rámci Spoločenstva rovnaké telefónne čísla. Preto je na tento účel potrebná akcia Spoločenstva.
(2)
Harmonizácia číslovacích zdrojov je potrebná na to, aby koncoví užívatelia mali prístup k týmto službám poskytovaným v rôznych členských štátoch prostredníctvom rovnakého čísla. Kombinácia „rovnaké číslo - rovnaká služba“ zabezpečí, aby sa konkrétna služba poskytovaná v ktoromkoľvek členskom štáte vždy spájala v rámci celého Spoločenstva so špecifickým číslom. To dodá službám celoeurópsky charakter a prinesie prospech občanom Európy, ktorí budú vedieť, že voľba rovnakého čísla im umožní prístup k rovnakému typu služby v rôznych členských štátoch. Toto opatrenie podporí rozvoj celoeurópskych služieb.
(3)
Aby harmonizované čísla odrážali spoločenskú funkciu príslušných služieb, mali by to byť čísla na bezplatné volanie, pričom by to nemalo znamenať, že operátori by mali realizovať hovory na čísla začínajúce sa 116 na vlastné náklady. Bezplatnosť volania na tieto čísla je preto základnou súčasťou pripravovanej harmonizácie.
(4)
Je potrebné určiť podmienky týkajúce sa kontroly charakteru poskytovanej služby, aby bolo zabezpečené používanie harmonizovaných čísiel na poskytovanie určitého typu služby podľa tohto rozhodnutia.
(5)
Možno bude potrebné, aby sa pripojili špecifické podmienky aj k právu na využívanie špecifického harmonizovaného čísla, napríklad podmienka, že príslušná služba sa musí poskytovať 24 hodín denne 7 dní v týždni.
(6)
V súlade s rámcovou smernicou národné regulačné orgány sú zodpovedné za spravovanie národných plánov číslovania a za kontrolu prideľovania národných číslovacích zdrojov konkrétnym podnikom. V súlade s článkom 6 a článkom 10 smernice Európskeho parlamentu a Rady 2002/20/ES zo 7. marca 2002 o oprávnení na elektronické komunikačné sieťové systémy a služby (ďalej len „smernica o oprávnení“) (2) možno upraviť podmienkami používanie čísel a v prípade nesúladu s uvedenými podmienkami možno uplatniť sankcie.
(7)
Zoznam špecifických čísel v číselnom rozsahu začínajúcom sa 116 je potrebné pravidelne aktualizovať v súlade s postupom uvedeným v článku 22 ods. 3 rámcovej smernice. Členské štáty by mali oznámiť existenciu takých čísel spôsobom prístupným pre všetky zaujímajúce sa strany napríklad prostredníctvom svojich internetových stránok.
(8)
Komisia zváži revíziu alebo ďalšie úpravy tohto rozhodnutia s prihliadnutím na získané skúsenosti na základe správ, ktoré Komisii poskytnú členské štáty, najmä na základe toho, či sa špecifická služba, pre ktorú sa rezervovalo číslo, rozvinula na celoeurópskej úrovni.
(9)
Opatrenia stanovené v tomto rozhodnutí sú v súlade so stanoviskom Výboru pre komunikácie,
PRIJALA TOTO ROZHODNUTIE:
Článok 1
Predmet a rozsah pôsobnosti
Číselný rozsah začínajúci sa 116 sa rezervuje v národných plánoch číslovania pre harmonizované čísla pre harmonizované služby sociálneho významu.
Zoznam špecifických čísel v tomto číselnom rozsahu a služieb, pre ktoré sa jednotlivé čísla rezervujú, je v prílohe.
Článok 2
Harmonizované služby sociálneho významu
„Harmonizovaná služba sociálneho významu“ je služba zodpovedajúca nasledujúcemu opisu: je prístupná prostredníctvom bezplatného čísla, má potenciálny význam pre návštevníkov z iných krajín a spĺňa špecifickú spoločenskú potrebu, najmä takú, ktorá prispieva k pohode alebo bezpečnosti občanov alebo konkrétnych skupín občanov, alebo pomáha občanom v núdzi.
Článok 3
Rezervovanie špecifických čísel v číselnom rozsahu 116
Členské štáty zabezpečia, aby:
a)
sa čísla, ktorých zoznam je v prílohe, využívali len na služby, na ktoré boli rezervované;
b)
sa čísla v číselnom rozsahu 116, ktoré nie sú uvedené v zozname, nevyužívali;
c)
číslo 116112 nebolo pridelené ani ho nevyužívala nijaká služba.
Článok 4
Podmienky spájajúce sa s právom používať harmonizované čísla
Členské štáty spoja s právom používať harmonizované čísla pri poskytovaní harmonizovaných služieb so spoločenskou hodnotou tieto podmienky:
a)
služba poskytuje občanom informačný, asistenčný alebo oznamovací prostriedok, prípadne ich ľubovoľnú kombináciu;
b)
služba je prístupná všetkým občanom bez potreby predchádzajúcej registrácie;
c)
služba nie je časovo obmedzená;
d)
využívanie služby nie je podmienené nijakou úhradou ani záväzkom na úhradu;
e)
počas volania sú vylúčené tieto aktivity: reklama, zábava, marketing a predaj, využívanie hovoru na nasledujúci predaj komerčných služieb.
Navyše, k právu na používanie harmonizovaných čísel uvedených v prílohe členské štáty pripoja špecifické podmienky.
Článok 5
Prideľovanie harmonizovaných čísel
1. Členské štáty podniknú všetky potrebné opatrenia na zabezpečenie toho, aby od 31. augusta 2007 príslušné národné regulačné orgány mohli prideliť čísla uvedené v prílohe.
2. Zoznam špecifických čísel a k nim pridružených harmonizovaných služieb sociálneho významu nezaväzuje členské štáty, aby zabezpečili fungovanie príslušnej služby na svojom území.
3. Keď sa číslo zaradí do zoznamu v prílohe, členské štáty na vnútroštátnej úrovni zverejnia, že číslo je k dispozícii na poskytovanie príslušnej harmonizovanej služby sociálneho významu a že možno podávať žiadosti o povolenie využívania tohto konkrétneho čísla.
4. Členské štáty zabezpečia udržiavanie registra všetkých harmonizovaných čísel s prislúchajúcimi harmonizovanými službami sociálneho významu dostupnými na svojom území. Register bude ľahko prístupný verejnosti.
Článok 6
Monitorovanie
Členské štáty budú Komisii pravidelne podávať správy o skutočnom využívaní čísel uvedených v prílohe na poskytovanie príslušných služieb na svojom území.
Článok 7
Adresáti
Toto rozhodnutie je určené členským štátom.
V Bruseli 15. februára 2007

Labels: 12
7
3
0